ບໍ່ມີຂອບເຂດຕໍ່ການກໍ່ ຄວາມໂຫດຮ້າຍປ່າເຖື່ອນ ຂອງພວກລັດອິສລາມ
ກຸ່ມ IS ໄດ້​ເປີດ​ເຜີຍ​ຮູບ​ເງົາ​ວີ​ດີ​ໂອ​ ທີ່​ສະ​ແດງ​ໃຫ້ ເຫັນ​ການທຳລາຍ ຮູບ​ປັ້ນ​ໂບຮານ ​ແລະ​ສິ່ງ​ປະ​ດິດ ອັນ​ເກົ່າ​ແກ່ຕ່າງໆ ຢູ່​ໃນ​ເມືອງ ​ໂມ​ຊູ​ລ ຂອງອີຣັກ.
ເບິ່ງຄືວ່າ ບໍ່ມີຂອບເຂດເລີຍຕໍ່ຄວາມໂປດຮ້າຍປ່າເຖື່ອນ ທີ່ພວກ ນັບຖືສາສະໜາອິສລາມຫົວຮຸນແຮງຈັດ ກໍ່ຂຶ້ນ ໃນຄວາມຕັ້ງໃຈ ຂອງພວກເຂົາ ທີ່ຈະສ້າງໂລກໜຶ່ງຂຶ້ນມາ ໂດຍອິງຕາມການຕີ ຄວາມໝາຍສາສະໜາອິສລາມຂອງພວກເຂົາເອງນັ້ນ ໃນຂະນະ ທີ່ພວກຫົວຮຸນແຮງຂອງກຸ່ມ ອິສລາມສືບຕໍ່ໄປບົນເສ້ນທາງ ສ້າງ ຄວາມເສຍຫາຍຂອງພວກເຂົານັ້ນ ບັນດາຊ່ຽວຊານກ່າວວ່າ ພວກ ເຂົາກໍແມ່ນພ້ອມແລ້ວທີ່ຈະທຳລາຍທຸກໆຄົນ ຫລືທຸກໆສິ່ງ ທີ່ບໍ່ຖືກ ຕ້ອງກັບທັດສະນະວິໄສຂອງພວກເຂົາ ຜູ້ສື່ຂ່າວວີໂອເອ Zlatica Hoke ມີລາຍງານກ່ຽວກັບເລື້ອງນີ້ ຊຶ່ງດາຣາຈະນຳມາສະເໜີທ່ານ ເມື່ອວັນພະຫັດຜ່ານມານີ້ ກຸ່ມລັດອິສລາມໄດ້ເປີດເຜີຍຮູບເງົາວີດີໂອອັນໜຶ່ງ ທີ່ສະແດງໃຫ້ ເຫັນພວກຫົວຮຸນແຮງສ້າງຄວາມເສຍຫາຍແລະ ທຳລາຍຮູບປັ້ນໂບຮານ ແລະສິ່ງປະດິດ ອັນເກົ່າແກ່ຕ່າງໆ ຢູ່ໃນເມືອງ ໂມຊູລ ທາງພາກເໜືອຂອງອິຣັກ ຊຶ່ງຜົນງານບາງອັນແມ່ນ ເກົ່າແກ່ຫລາຍກ່ວາ 2 ພັນປີ ແລະມີຄຸນຄ່າທີ່ຄຳນວນບໍ່ໄດ້ເລີຍ ຊາຍຄົນໜຶ່ງຢູ່ໃນວີດີໂອ ຍາວ 5 ນາທີນັ້ນ ກ່າວວ່າ ຮູບປັ້ນເຫລົ່ານັ້ນຖືກທຳລາຍ ກໍເພາະ ວ່າ ມັນເປັນສິ່ງບູຊາທາງສາສະນາຂອງຊາວ ອັສຊີຣຽນ ແລະຊາວອາເຄດຽນ ຊຶ່ງເປັນພວກຊົນຊາດເກົ່າແກ່ ທີ່ບໍ່ນັບຖືພະເຈົ້າອົງດຽວ ຜູ້ກ່ຽວເວົ້າວ່າ ພະສາສະດາຈານໂມຮຳເມັດໄດ້ ມີຄຳສັ່ງໃຫ້ ທຳລາຍສັນຍາລັກທາງສາສະໜາແບບນັ້ນທັງໝົດ ກຸ່ມລັດອິສລາມແມ່ນນັບຖືສາສະໜາອິສລາມນິກາຍຊຸນນີ ທີ່ເຄັ່ງ ຄັດ ແລະບໍ່ໂຍະຍານຜ່ອນຜັນຕໍ່ອັນທີ່ພວກເຂົາເຫັນວ່າ ເປັນການ ຫັນເຫອອກໄປຈາກຄຳພິ ຄໍຣານ ພວກເຂົາໄດ້ທຳລາຍສະຖານທີ່ ສັກສິດຫລາຍໆແຫ່ງຂອງຊາວ ມຸສລິມ ນິກາຍ Shiite ແລະ Sufi ຕະຫລອດທັງວັດຂອງຊາວຄຣິສຢູ່ໃນຫລາຍໆເຂດຂອງອີຣັກແລະ ຊີເຣຍ ທີ່ຢູ່ພາຍໃຕ້ການຄວບຄຸມຂອງພວກເຂົານັ້ນ ແຕ່ວ່າ ມັນແມ່ນການທຳລາຍຊີວິດຂອງມະນຸດ ທີ່ເຮັດໃຫ້ໂລກເປັນຫ່ວງ ຫລາຍກ່ວາການ ທັບມ້າງທຳລາຍວັດຖຸ ພວກຫົວຮຸນແຮງລັດອິສລາມ ໄດ້ນຳອອກເຜີຍແຜ່ໃຫ້ໂລກໄດ້ເຫັນ ມາແລ້ວ ວີດີໂອທີ່ໜ້າຂະຫຍະຂະແຫຍງແລະສະຢອງຂວັນ ຂອງການປຸກລະດົມກໍ່ການຮ້າຍຂອງພວກເຂົາ ຊຶ່ງມີໂຮມທັງການຕັດຄໍຜູ້ຄົນທີ່ຖືກພວກເຂົາຈັບໄປ ເອກອັກຄະລັດຖະທູດສະຫະລັດ ສຳຫລັບເສລີພາບດ້ານສາສະໜາສາກົນ ທ່ານ David Saperstein ບອກກັບໂທລະພາບ Alhurra ວ່າ ພວກ ISIL ຊຶ່ງເປັນອີກຊື່ໜຶ່ງຂອງກຸ່ມ ລັດອິສລາມ Islamic State ຫລື IS ນັ້ນ ກຳລັງທຳລາຍຫລາກຫລາຍປະຊາຄົມ ທີ່ເຄີຍ ໄດ້ດຳລົງຢູ່ຄຽງຂ້າງກັນມາ ຢ່າງສະຫງົບສຸກແລະດ້ວຍຄວາມເຄົາລົບນັບຖືຊຶ່ງກັນແລະກັນ ແຕ່ໃດໆມາ ຢູ່ໃນອີຣັກແລະຊີເຣຍນັ້ນ ທ່ານ Saperstein ກ່າວວ່າ ພວກຊາວມຸສລິມ ທີ່ມີແນວຄິດທີ່ແຕກຕ່າງໄປ ແມ່ນບໍ່ໄດ້ຮັບການຍົກເວ້ນຈາກການກະທຳ ອັນໂຫດຮ້າຍປ່າເຖື່ອນຂອງພວກເຂົາເລີຍ ພວກເເມ່ຍິງກັບເດັກນ້ອຍກໍເຊັ່ນກັນ ທ່ານນາງ Renate Winter ຈາກຄະນະກຳມະການສິດທິຂອງເດັກ ຂອງອົງການສະຫະປະຊາຊາດ ກ່າວວ່າ: ອົງການສະຫະປະຊາຊາດລາຍງານວ່າ ພວກເດັກນ້ອຍທີ່ຖືກກຸ່ມລັດອິສລາມຈັບໄປນັ້ນ ປະເຊີນກັບຊະຕາກຳທີ່ໂຫດຮ້າຍ ທ່ານນາງ Winter ກ່າວວ່າ: ເຖິງປານນັ້ນ ການໂຄສະນາຊວນເຊື່ອຂອງພວກອິສລາມຫົວຮຸນແຮງຈັດ ກໍຍັງດຶງດູດຄວາມ ສົນໃຈຂອງເຍົາວະຊົນມຸສລິມບາງຄົນ ຢູ່ໃນທົ່ວໂລກ ໃນຂະນະທີ່ຫລາຍໆລັດຖະບານ ພາກັນເຮັດວຽກເພື່ອປ້ອງກັນບໍ່ໃຫ້ປະຊາຊົນຂອງຕົນ ເດີນທາງໄປຍັງຊີເຣຍ ເພື່ອໄປເຂົ້າຮ່ວມກັບພວກກຸ່ມອິສລາມນັ້ນ ຫລາຍໆຄົນກໍພາກັນຮຽກຮ້ອງ ໃຫ້ມີການດຳເນີນຄວາມພະຍາຍາມຫລາຍຂຶ້ນ ເພື່ອຕໍ່ສູ້ກັບການຫັນປ່ຽນຜູ້ຄົນ ໃຫ້ກາຍເປັນຄົນຫົວຮຸນແຮງນັ້ນ